“Tackle” die Taai Toffie Tye | DinkJeug 124172615
“Tackle” die Taai Toffie Tye
21st June 2019 dinkjeugOUERLEIDINGDiepDink, dinkdiep, familie, gesin, gesinne, idees, konflik, konflikhantering, ouerleiding
Wenke vir konflikhantering in ‘n gesin
Dikwels beleef gesinne dat hulle uit mekaar dryf of mekaar gedurig verkeerd opvryf. Hoe dan gemaak?
Die beginpunt om die taai toffie tye te “tackle” is om elkeen in die gesin se unieke kommunikasie styl te leer ken, sodat elkeen waardeer kan word en jul mekaar kan ‘lees’. Vaardighede om konflik te hanteer en na mekaar te luister is ook baie belangrik.
Gesels gerus oor die volgende in die gesin:
Wat dink jy doen jy of sê jy wat ander in die huis irriteer? Hoe maklik/moeilik erken ek my foute? (Moenie na mekaar vingerwys nie, gee eerder elkeen geleentheid om oor hulself te reflekteer).
Vertel hoe jy wil hê die ander lede van die gesin jou moet hanteer wanneer jy kwaad/hartseer is?
Konflikhantering is makliker wanneer elkeen in die huis okay voel oor hulleself. Bou julle mekaar op en gee julle opregte komplimente? Maak ‘n lys van elkeen se unieke eienskappe. (Help mekaar om dit raak te sien!)
Herinner mekaar aan jul huis se waardes. (Of stel dit saam op.)
Wat is die reëls in jul huis? (Laat elkeen insette gee en moenie te veel hê nie!) Dit is belangrik om duidelike grense te hê soos dat ons nie mekaar seermaak of goed breek nie.
Konflikhantering begin met goeie kommunikasie. Hoe kan julle meer gesels en weet hoe dit regtig met elkeen gaan? Deel idees met mekaar.
Watter roetines of gewoontes kan julle help om rustiger te wees? Dink byvoorbeeld daaraan om daagliks saam te eet om ‘n tafel, om tye te hê waar alle skerms (fone, rekenaars, tablette, ens.) afgesit word en om betyds te gaan slaap sodat almal uitgerus kan wees.
Konflikhantering is makliker wanneer almal mekaar vertrou. Hoe kan julle as gesin verhoudings bou? Dink aan prettige aktiwiteite om saam tyd te spandeer. Maak ‘n vaste tyd hiervoor.
Wat is ons gesin se storie? Wat is die hoogtepunte en laagtepunte daarvan? Sien raak hoe julle al in die verlede deur moeilike tye gekom het of wie/wat julle gehelp het.
Hoe is God deel van ons verhaal? Dit is belangrik om ook vir mekaar te bid en God te vra om julle te help om in vrede saam te leef en uitdagings te hanteer.
Julle is die uitverkore volk van God wat Hy baie lief het. Daarom moet julle meelewend, goedgesind, nederig, sagmoedig en verdraagsaam wees. Wees geduldig met mekaar en vergewe mekaar as die een iets teen die ander het. Soos die Here julle vergewe het, moet julle mekaar ook vergewe. Bo dit alles moet julle mekaar liefhê. Dit is die band wat julle tot volmaakte eenheid saambind. Kol 3:12-14
‘n Groeiende geloof
My kind se vriende